CELEX: 62014TN0680
Language: mt
Date: 2014-09-19 00:00:00
Title: Kawża T-680/14: Rikors ippreżentat fid- 19 ta’ Settembru 2014 – Lupin vs Il-Kummissjoni

8.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 439/33
            
         Rikors ippreżentat fid-19 ta’ Settembru 2014 – Lupin vs Il-Kummissjoni
   (Kawża T-680/14)
   (2014/C 439/43)
   Lingwa tal-kawża: l-Ingliż
   
      Partijiet
   
   
      Rikorrenti: Lupin Ltd (Maharashtra, l-Indja) (rappreżentanti: M. Pullen, R. Fawcett-Feuillette, M. Boles, Solicitors, V. Wakefield, Barrister, u M. Hoskins QC)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tiddikjara d-Deċiżjoni nulla sa fejn tikkonstata li Lupin kiser l-Artikolu 101 TFUE; u/jew
            
         
               —
            
            
               tħassar jew tnaqqas il-multa imposta fuq Lupin; u
            
         
               —
            
            
               tordna lill-Kummissjoni tbati l-ispejjeż sostnuti minn Lupin f’dawn il-proċeduri.
            
         
      Motivi u argumenti prinċipali
   
   Permezz ta’ din il-kawża tagħha, ir-rikorrenti titlob l-annullament parzjali tad-Deċiżjoni tal-Kummissjoni C(2014) 4955 final, tad-9 ta’ Lulju 2014, fil-Każ AT.39612 – Perindopril (Servier).
   Insostenn tar-rikors tagħha, ir-rikorrenti tinvoka tliet motivi.
   
               1.
            
            
               L-ewwel motiv, ibbażat fuq il-fatt li l-Kummissjoni wettqet żball ta’ liġi sa fejn ikkonstatat li r-rikorrenti kienet wettqet ksur tal-Artikolu 101 TFUE minħabba l-għan. Ir-rikorrenti ssostni li:
               
                           —
                        
                        
                           il-konstatazzjoni tal-Kummissjoni hija illegali peress li tapplika test ġuridiku kompletament innovattiv u żbaljat. B’mod partikolari, dan it-test huwa bbażat fuq il-ħlas ta’ “inċentiv sinjifikattiv”, li skont ir-rikorrenti ma huwiex rifless fil-ġurisprudenza eżistenti u huwa legalment żbaljat;
                        
                     
                           —
                        
                        
                           l-approċċ tal-Kummissjoni jonqos milli jirrikonoxxi u jagħti effett mhux biss lill-għanijiet tad-dritt tal-kompetizzjoni, iżda wkoll lill dawk tad-dritt tal-privattivi u tal-proċedura ċivili moderna. Skont ir-rikorrenti, il-Kummissjoni messha evalwat il-kwistjoni ta’ restrizzjoni minħabba l-għan b’riferiment għad-duttrina tar-restrizzjonijiet anċillari u/jew b’riferiment għall-prinċipji rrikonoxxuti fis-sentenza Wouters. In-nuqqas tagħha li tagħmel dan ikkostitwixxa żball ta’ liġi.
                        
                     
         
               2.
            
            
               It-tieni motiv, ibbażat fuq il-fatt li l-Kummissjoni wettqet żball ta’ liġi sa fejn ikkonstatat li r-rikorrenti kienet wettqet ksur tal-Artikolu 101 TFUE minħabba l-effett. Ir-rikorrenti tqis li l-approċċ tal-Kummissjoni sabiex tiddetermina jekk ftehim ta’ tranżazzjoni dwar privattiva kienx jikkostitwixxi ksur minħabba l-effett kien ivvizzjat mill-istess difetti bħall-approċċ tagħha dwar ksur minħabba l-għan.
            
         
               3.
            
            
               It-tielet motiv, ibbażat fuq il-fatt li l-Kummissjoni żbaljat meta imponiet multa fuq ir-rikorrenti jew, sussidjarjament, li l-multa imposta kienet għolja wisq u għandha titnaqqas. Ir-rikorrenti ssostni li:
               
                           —
                        
                        
                           l-allegat aġir ħażin tagħha huwa ta’ natura innovattiva u ma jimmerita ebda multa jew, sussidjarjament, jimmerita biss multa simbolika;
                        
                     
                           —
                        
                        
                           il-multa ma tirriflettix il-gravità u t-tul relattivi tal-allegat ksur tar-rikorrenti u hija inġusta;
                        
                     
                           —
                        
                        
                           il-Kummissjoni naqset milli tieħu inkunsiderazzjoni l-valur leġittimu tal-proprjetà intellettwali ttrasferita mir-rikorrenti lil Servier;
                        
                     
                           —
                        
                        
                           il-Kummissjoni kisret il-prinċipju ta’ ugwaljanza fit-trattament meta mqabbel mal-multa imposta fuq Krka.